Sagunt gaudirà de dos caps de setmana de festejos per Sant Antoni
09 de gener 2025

![](/media/lrcf2mfb/img_1177_c.jpg?width=850&height=566.6666666666666)  
  
L’Associació Cultural Sant Antoni Sagunt, que celebra enguany el seu 25é aniversari, organitza les activitats festives amb motiu de la festivitat de Sant Antoni, en col·laboració amb la regidoria de Festes i Cultura Popular de l'Ajuntament de Sagunt. Les activitats recreatives es duran a terme entre els dies 17 i 19 de gener; i les activitats taurines entre el 24 i el 26.

La programació s'ha presentat en el saló de plens de l'Ajuntament i han participat l'alcalde de Sagunt, Darío Moreno; la regidora de Festes i Cultura Popular, Patricia Sánchez, i el representant de l’Associació Cultural Sant Antoni Sagunt, José Miguel Monleón.

L'alcalde ha aprofitat per a “convidar la gent a participar en els actes en honor a Sant Antoni que ha organitzat l’Associació Cultural Sant Antoni Sagunt i a donar suport, com ho continuarà fent l'Ajuntament, a este grup de gent que dona continuïtat a una de les nostres tradicions més arrelades”. La regidora de Festes i Cultura ha agraït a l’Associació Cultural Sant Antoni “el treball realitzat durant 25 anys organitzant esta celebració tan representativa de Sagunt perquè tots els geners no serien el mateix si no tinguérem esta festivitat organitzada des de l'associació”.

Per la seua banda, Monleón, en nom de l'associació saguntina, ha destacat que “és un any molt especial per a nosaltres perquè no és fàcil fer 25 anys i per això la programació serà especial, comptant amb ramaderies molt importants i amb la recuperació d'un acte que es feia antigament com és la pujada dels caixons dels bous _cerrils_ pel carrer fins al recinte taurí”.

Les activitats començaran el divendres 17 de gener a les 18 hores amb carretó infantil per als més xicotets al carrer General Canino de Sagunt i a les 20 hores s'inaugurarà una exposició de fotos en el local de l'associació. El dissabte 18 es realitzarà una xarrada i la presentació del cartell de les festes en el Centre Cultural Mario Monreal. Per a finalitzar el primer cap de setmana de festejos, el diumenge començarà amb el trasllat de la imatge de Sant Antoni a l'església de Santa Maria. Al migdia, i després de la missa, es traslladarà el sant fins a la plaça Cronista Chabret per a continuar amb la tradicional benedicció d'animals.

El segon cap de setmana de festejos estarà compost per activitats taurines. El divendres 24 de gener hi haurà bou embolat a les 23.30 i a les 0.30 hores, a càrrec de la ramaderia Hermanos Cali de Moixent. El dissabte 25 començaran els festejos a les 16 hores amb una solta de tres bous salvatges. A la nit, hi haurà tres bous embolats, un a les 23 hores, un altre a les 00.00 i l'últim a la 1 de la matinada, de les ramaderies Victorino Martín, Parralejo i Virgen María, respectivament. Finalment, el diumenge 26 hi haurà solta de vaques a partir de les 16 hores a càrrec de la ramaderia La Paloma de Xaló.

*   [](http://www.facebook.com/sharer.php?u=https://aytosagunto.es/va/actualitat/sagunt-gaudira-de-dos-caps-de-setmana-de-festejos-per-sant-antoni/ "Facebook")
*   [](http://twitter.com/share?url=https://aytosagunto.es/va/actualitat/sagunt-gaudira-de-dos-caps-de-setmana-de-festejos-per-sant-antoni/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-gaudira-de-dos-caps-de-setmana-de-festejos-per-sant-antoni/ "Linked In")
*   [](mailto:?body=https://aytosagunto.es/va/actualitat/sagunt-gaudira-de-dos-caps-de-setmana-de-festejos-per-sant-antoni/)